Lillehted ja sõnajalad 11. - 19. 06.  Näitusel saab tutvuda lillehetega, mis on valmistatud käsitööna ehtsatest taimedest, kasutades 925 prooviga hõbedat. Lillehteiks on vormitud rooside, kirikakarde, meelespeade õisi,  ristikulehti, aga ka erinevate taimede värvikirevaid õisi koos. Lilledel on inimeste jaoks oluline tähendus juba sajandeid. Lillehted väljendavad salapärast lillesümboolikat ja lillekeelt. Näitusel on võimalik lillehteid ka osta, see annab võimaluse kinkida midagi meeldejäävat oma lähedasele või iseendale. Lisaks on näitusel loodusfotode väljapanek ning kaunite hennamaalingute tegemise võimalus. Sõnajalad on salapärased ja lummavad taimed, kes lausa kutsuvad end lähemalt uurima. Nende hiilgeajad jäävad küll  kaugele möödanikku - kivisöeajastusse, ent vaatamata sellele kasvab tänapäeval maailmas ikkagi veel 9 100 liiki sõnajalgu 231 perekonnast. Näitusel tutvustame parasvöötme, lähistroopilisi ja troopilisi sõnajalgu, samuti nende lähisugulasi raagraikaid, koldasid, selaginelle ja osje. Näitus valmib koostöös Promemoria OÜ-ga  Näituse kuraatorid: Ruth Aguraiuja, Krista Kaur, Urmas Laansoo